Lam thôn 1939 ka jiteubiet saboh kitab lam bahsa Acèh ngön nan Pintô Bahgia. Kitab nyoe geukarang lé Teuku Ahmad Hasan, geupeuteubiet lé Toko Kitab Indonesia di Idi. Kitab Pintô Bahgia nyoe kamoe meurumpok bak Museum Pidie nyang geukelola lé Masykur Syarifuddin di Pungè Blang Cut.
Kitab nyoe istimewa that, sabab kitab nyoe geukarang kön lam bangon hikayat atawa nazam maléngkan geukarang lam beuntuk prosa dan hayeue lom geusurat ngön haraih Jawoe. Bubé nyang ka taseutöt goh lom na kitab laén nyang lagèe nyoe.
Sigohlom nyan, ka na padum-padum boh kitab nyang geukarang lam beuntuk prosa meutapi hana geusurat ngön haraih Jawoe, maléngkan ngön haraih Latèn. Keu miseue kitab nyang phôn that geurakam lam bahsa Acèh nakeuh kitab Doea Silajeue nyang geukarang lé Mohammad Djam ngön Nja' Tjoet lam thôn 1910. Lheueh nyan na lom kitab Batjoet Sapeue (1911), Kitab Beuet Keu Aneu' Miet Njang Ban Djeuet Beuet Haraih (1929), Boengong Sitoengkoj (1930), Lhèe Saboh Nang (1932) dan Meutia (1932).
Lam mukadimah kitab nyoe na geupeutrang lé ureueng po kitab peue alasan geuseumurat lam basa Aceh.
Lônkarang kitab nyoe lam basa Acèh
Mangat leubèh 'èleumèe di dada
Walau le that kitab Meulayu
Teutapi di teungku meuphôm hana
Sabab di teungku jeuôh gampông
Jeuôh di dusôn jarak ngön kuta
Meukön na eleumèe lam basa droe
Teuntèe h'an pandé jeuep-jeuep masa
Kareuna nyankeuh wahé abi
Wahé umi adék dan cut da
Mulai jinoe neujak meununtut
Neujak beuet dan meurunoe basa
Basa Meulayu dan nyang laén
Peureulèe e Polém neubeulaja
Kareuna jameun nyoe keumajuan
Peungeutahuan peureulèe raya
Bagian Kitab
Kitab nyoe na 5 pasai nyakni:
Pasai Phon : Meukheuluk deungon Keujadian
Pasai Keudua : Cara Meupeurumoh
Pasai Keulhèe : Pakriban Cara Jaga Lakoe?
Pasai Keupeuet : Keusihatan Harôh Tajaga
Pasai Keulimong : Pakriban Tapeurunoe Jaga Aneuk?
Pasai Phôn
Lam pasai phôn nyoe geubahaih bhaih meukheuluk nyang geupeujeuet lé Allah. Meukheuluk peuneujeuet Allah na nyang mubeunda hana nyawong, na cit nyang mubeunda dan meunyawong lagèe bak kayèe. Na lom nyang mubeunda, meunyawong, meunabsu ngön udép lagèe binatang. Na lom nyang meunyawong, meuakai, ghaib lagèe malaikat. Dan nyang paléng sampôreuna nakeuh manusia.